Mann død etter skyteepisode

En 21 år gammel mann er skutt og drept på Prinsdal i Oslo, og en annen er rispet med kniv. En person er sett løpende vekk fra stedet.

Oppdatert 11. januar

– Politiet fikk melding klokken 23. 51, kom til stedet og fant en mann skutt. Det ble gjort livreddende førstehjelp, men livet stod ikke til å redde sier innsatsleder Svein Arild Jørundland ved politiet i Oslo.

Den avdøde er en 21 år gammel mann.

Politiet kom til stedet etter meldinger fra personer om at de så en person som er skutt og lå nede utenfor Prinsdal Grill.

UNDERSØKELSER PÅ ÅSTEDET: Politiet var på plass med store styrker på Prinsdal, som ligger sør i Oslo. Foto: Tore Kristiansen, VG

En annen fornærmet ble funnet på stedet knivskader på kroppen, og det er opplysninger om at det er samme gjerningsperson som står bak dette.

Denne fornærmede ble kjørt til Ullevål sykehus, fikk VG opplyst på stedet. Det er en relasjon mellom de to fornærmede. De to er ifølge er kjenninger av politiet fra før, men operasjonsleder Line Skott sier politiet ikke ønsker å gå inn på hva slags kriminalitet de to har vært involvert i før.

Skott opplyste til VG tidligere natt til lørdag at en person kjørte avgårde i bil i retning Kolbotn, og den personen er det en vag beskrivelse av: Arabisk utseende, sorte klær og tildekket ansikt.

Innsatsleder Jørundland forteller at det også er en person som er sett løpende fra stedet, derfor er politiet foreløpig usikre om det er flere enn én gjerningsmann man jakter. Det aktive søket er avsluttet, sier hun.

HUNDEPATRULJER: Politiet hadde hundepatruljer på Prinsdal natt til lørdag. Foto: Tore Kristiansen, VG

Politiet jobber med å sikre spor og søkte etter gjerningspersoner med bevæpnede styrker.

Innsatsleder Jørundland på stedet på Prinsdal sier politiet fikk melding klokken 23.51 og rykket til stedet med store styrker.

Krimteknikere jobbet på stedet natt til lørdag.

– Vi leter etter en person som har løpt fra stedet. Det gjøres taktiske og tekniske undersøkelser og vi snakker med vitner, fortalte innsatslederen til VG 01.30.

KRIMTEKNIKERE: Politiet var på stedet med tekniske og taktiske etterforskere. Foto: Tore Kristiansen, VG

Politiet vet foreløpig ikke hvem de leter etter som gjerningsmann.

– Vi har ikke noe navn på blokka, sier innsatsleder Jørundland.

Tidligere fredag kveld var det en annen skyteepisode, på Bjølsen nordøst i Oslo.

Innsatslederen sier det ikke kan utelukkes at det er en sammenheng mellom de to episodene, men at det ikke per nå er opplysninger som tilsier at så skal være tilfelle. Han kan heller ikke utelukke at hendelsen er gjengrelatert, som det er mistanke om at var tilfelle på Bjølsen.

Operasjonsleder Line Skott sier politiet avhører venner av de fornærmede for å kartlegge hva slags miljø de tilhører.

SER ETTER SPOR: Politiet lette etter spor ved åstedet på Prinsdal i Oslo. Foto: Tore Kristiansen, VG

Publisert: 11.01.20 kl. 00:42 Oppdatert: 11.01.20 kl. 14:13

Mer om Krim